TVOลุยขายหุ้นต.ค.นี้ ตุน1.7พันล.ปั๊มสินค้า
โพสต์ทูเดย์ &#8212; TVO ลุยขายหุ้นเพิ่มทุน 50 ล้านหุ้น ต.ค.นี้คนซื้อได้วอร์แรนต์ฟรี พร้อมกู้ธนาคารพันล้านตุนเงิน 1,750 ล้านเพิ่มกำลังผลิต
22 ก.ย. 2552

โพสต์ทูเดย์ — TVO ลุยขายหุ้นเพิ่มทุน 50 ล้านหุ้น ต.ค.นี้คนซื้อได้วอร์แรนต์ฟรี พร้อมกู้ธนาคารพันล้านตุนเงิน 1,750 ล้านเพิ่มกำลังผลิต
น.ส.สุดารัตน์ วิทยฐานกรณ์ ประธานเจ้าหน้าที่บริหารบริษัท น้ำมันพืชไทย (TVO) เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้อนุมัติคำเสนอขายหุ้นเพิ่มทุนของบริษัทจำนวน 50 ล้านหุ้นแล้วเมื่อวันที่ 11 ก.ย. ที่ผ่านมา
ทั้งนี้ หุ้นเพิ่มทุน 40 ล้านหุ้น จะขายให้นักลงทุนทั่วไปส่วนอีก10 ล้านหุ้น กันไว้รองรับการแปลงสภาพใบสำคัญแสดงสิทธิ (วอร์แรนต์) ที่จะแจกฟรีให้ผู้จองซื้อหุ้นในอัตรา 5 หุ้นต่อ 1 วอร์แรนต์ 
“ราคาหุ้นที่ขายจะมีส่วนลดไม่เกิน 5% จากราคาตลาดซึ่งคำนวณจากราคาถัวเฉลี่ยถ่วงน้ำหนัก 5-15 วันก่อนวันแรกของกำหนดการจองซื้อหุ้น และจะพิจารณาผลการสำรวจความต้องการซื้อมาประกอบด้วย”
ผู้บริหารจาก TVO กล่าวว่า จะขายหุ้นเพิ่มทุนได้ในเดือนต.ค.นี้มองว่าสภาพตลาดมีความเหมาะสม ส่วนเงินที่ได้จะนำไปใช้ในการเพิ่มกำลังการผลิตเพิ่มอีก 2,000 ตันต่อวัน และจะทำให้กำลังผลิตเพิ่มเป็น 6,000 ตันต่อวัน จะผลิตเชิงพาณิชย์ได้ในไตรมาส 2 ปี 2553 
“โครงการเพิ่มกำลังผลิตรอบนี้ใช้เงินทุนทั้งสิ้น 1,750 ล้านบาท มาจากเงินเพิ่มทุนและอีก 1,000 ล้านบาท กู้จากสถาบันการเงิน” สำหรับผลกระทบจากการเพิ่มทุนจะทำให้เกิดผลกระทบต่อผู้ถือหุ้นประมาณ 7%